PATVIRTINTA

Kauno miesto savivaldybės mero

2024 m. kovo 12 d.

potvarkiu Nr. [M-252](m240252.docx)

**VIEŠŲJŲ ĮSTAIGŲ, KURIŲ SAVININKĖ YRA KAUNO MIESTO SAVIVALDYBĖ, VADOVŲ DARBO APMOKĖJIMO SISTEMOS NUSTATYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Viešųjų įstaigų, kurių savininkė yra Kauno miesto savivaldybė, vadovų darbo apmokėjimo sistemos nustatymo tvarkos aprašas (toliau – Aprašas) nustato viešųjų įstaigų, kurių savininkė yra Kauno miesto savivaldybė (toliau – Savivaldybė) (toliau – viešosios įstaigos), vadovų pareiginės algos koeficiento nustatymo kriterijus, pareiginės algos koeficientų intervalus, jų peržiūrėjimo ir keitimo tvarką, papildomos darbo užmokesčio dalies nustatymą, premijų ir priemokų skyrimą, mokėjimą už darbą poilsio ir švenčių dienomis, nakties ir viršvalandinį darbą, darbą, kai yra nukrypimų nuo normalių darbo sąlygų, ar budėjimą ir mokėjimą už dalyvavimą paramos teikimo arba vystomojo bendradarbiavimo projektuose, materialinių pašalpų mokėjimo tvarką ir sąlygas.

2. Aprašas parengtas vadovaujantis Lietuvos Respublikos viešųjų įstaigų įstatymu, Lietuvos Respublikos viešųjų įstaigų, kurių savininkė ar dalininkė, turinti daugiau negu pusę balsų visuotiniame dalininkų susirinkime, yra valstybė ar savivaldybė, vadovų ir darbuotojų darbo apmokėjimo įstatymu (toliau – Įstatymas) ir kitais teisės aktais, reglamentuojančiais viešųjų įstaigų veiklą.

3. Aprašas netaikomas Įstatyme nurodytoms viešosioms įstaigoms.

4. Viešosios įstaigos vadovo darbo užmokestį nustato Savivaldybės meras.

5. Viešųjų įstaigų vadovų darbo užmokestį sudaro:

5.1. pareiginė alga;

5.2. papildoma darbo užmokesčio dalis;

5.3. premija;

5.4. priemokos;

5.5. mokėjimas už darbą poilsio ir švenčių dienomis, nakties ir viršvalandinį darbą, darbą, kai yra nukrypimų nuo normalių darbo sąlygų, ar budėjimą.

**II SKYRIUS**

**PAREIGINĖS ALGOS NUSTATYMAS**

6. Viešųjų įstaigų vadovų pareiginė alga nustatoma taikant Lietuvos Respublikos pareiginės algos (atlyginimo) bazinio dydžio nustatymo ir asignavimų darbo užmokesčiui perskaičiavimo įstatyme nustatytą pareiginės algos (atlyginimo) bazinį dydį (toliau – pareiginės algos bazinis dydis) ir atsižvelgiant į viešosios įstaigos kategoriją:

|  |  |
| --- | --- |
| Viešosios įstaigos kategorija | Viešosios įstaigos vadovo pareiginės algos koeficientas |
| I | 2–3,98 |
| II | 1,1–3,4 |

7. Viešosios įstaigos vadovo pareiginė alga apskaičiuojama pareiginės algos koeficientą padauginus iš pareiginės algos bazinio dydžio.

8. Savivaldybės meras, atsižvelgdamas į viešosios įstaigos veiklos pobūdį, priskiria viešąją įstaigą vienai iš šių kategorijų:

8.1. I kategorija – viešoji įstaiga, turinti viešojo administravimo įgaliojimus;

8.2. II kategorija – kitos viešosios įstaigos.

9. Nustatant viešosios įstaigos vadovo pareiginės algos koeficiento dydį atsižvelgiama į šiuos kriterijus:

9.1. viešosios įstaigos kategoriją;

9.2. veiklos ir (arba) sprendimų galiojimo ribas (kriterijus, apibrėžiantis, kokiu mastu viešoji įstaiga tenkina viešuosius interesus, vykdydama visuomenei naudingą veiklą (šalies ar tam tikro (-ų) regiono (-ų) mastu);

9.3. veiklos mastą (kriterijus, apibrėžiantis veiklos apimtis ir veiklos sudėtingumą);

9.4. žmogiškųjų išteklių valdymą (kriterijus, apibrėžiantis žmogiškųjų išteklių planavimą, pritraukimą, ugdymą ir motyvavimą);

9.5. vadovo kompetenciją (kriterijus, apibrėžiantis lyderystės, veiklos valdymo, strateginio požiūrio, atsakomybės ir vadovavimo kompetencijas);

9.6. darbo patirtį (kriterijus, apibrėžiantis pareigybės specifiškumą, kai tinkamai atlikti darbą reikalinga atitinkamų profesinių įgūdžių taikymo patirtis).

10. Konkretaus viešosios įstaigos vadovo pareiginės algos dydį (koeficientą) nustato Savivaldybės meras. Savivaldybės mero potvarkį rengia Savivaldybės administracijos padalinys, atsakingas už personalo valdymą (toliau – Padalinys, atsakingas už personalo valdymą), atsižvelgdamas į viešosios įstaigos vadovo prašymą ir Savivaldybės administracijos padalinio, kuriam viešoji įstaiga yra priskirta pagal Savivaldybės mero potvarkį jos veiklos priežiūrai ir kontrolei atlikti (toliau – Padalinys, kuriam priskirta viešoji įstaiga), pateiktą siūlymą dėl prašymo pagrįstumo, taip pat įvertinus viešosios įstaigos finansines galimybes.

11. Viešosios įstaigos vadovo pareiginės algos koeficientas gali būti nustatomas iš naujo ar peržiūrimas pasikeitus Aprašo 9 punkte nurodytų kriterijų duomenims.

12. Pirmaisiais naujai įsteigtos viešosios įstaigos veiklos finansiniais metais įsteigtos viešosios įstaigos kategorija ir viešosios įstaigos vadovo pareiginė alga nustatomos vadovaujantis šio skyriaus nuostatomis.

**III SKYRIUS**

**PAPILDOMOS DARBO UŽMOKESČIO DALIES NUSTATYMAS**

13. Papildoma darbo užmokesčio dalis priklauso nuo užsibrėžtų viešosios įstaigos veiklos tikslų įgyvendinimo ir (arba) viešosios įstaigos vadovui numatytų užduočių įvykdymo. Šie tikslai (mažėjančios administracinių ir (ar) viešųjų paslaugų teikimo laiko sąnaudos ir kiti tikslai) ir (arba) užduotys (susijusios su viešosios įstaigos vidaus administravimu ir veiklos efektyvumo didinimu) turi būti išreikšti konkrečiais veiklos rodikliais. Viešosios įstaigos veiklos tikslus ir (arba) viešosios įstaigos vadovui užduotis 2024 metams Savivaldybės meras nustato ne vėliau kaip iki 2024 m. kovo 31 d., o nuo 2025 m. – iki einamųjų metų kovo 1 dienos. Savivaldybės mero potvarkį rengia Padalinys, atsakingas už personalo valdymą, atsižvelgdamas į Padalinio, kuriam priskirta viešoji įstaiga, pateiktą siūlymą.

14. Papildoma darbo užmokesčio dalis nustatoma ir išmokama vieną kartą metuose, pasibaigus finansiniams metams ir patvirtinus viešosios įstaigos metinių finansinių ataskaitų rinkinį, atsižvelgiant į praėjusių finansinių metų viešosios įstaigos veiklos tikslų įgyvendinimo ir (arba) viešosios įstaigos vadovui numatytų užduočių įvykdymo rezultatus.

15. Viešosios įstaigos vadovui neįgyvendinus visų užsibrėžtų viešosios įstaigos veiklos tikslų ir (arba) neįvykdžius visų jam numatytų užduočių, papildoma darbo užmokesčio dalis neišmokama, o jeigu viešosios įstaigos vadovas šiuos tikslus įgyvendina ir šias užduotis įvykdo iš dalies, – proporcingai mažinama.

16. Papildoma darbo užmokesčio dalis negali viršyti 30 procentų viešosios įstaigos vadovui praėjusiais finansiniais metais išmokėtos pareiginės algos sumos ir turi būti išmokama per mėnesį nuo viešosios įstaigos metinių finansinių ataskaitų rinkinio patvirtinimo dienos.

17. Konkreti viešosios įstaigos vadovo papildoma darbo užmokesčio dalis nustatoma Savivaldybės mero potvarkiu. Savivaldybės mero potvarkį rengia Padalinys, atsakingas už personalo valdymą, atsižvelgdamas į Padalinio, kuriam priskirta viešoji įstaiga, pateiktą siūlymą.

18. Padalinys, kuriam priskirta viešoji įstaiga, užtikrina, kad viešosios įstaigos vadovui nustatyti viešosios įstaigos veiklos tikslai ir (arba) viešosios įstaigos vadovui keliamos užduotys, veiklos rodikliai, nuo kurių priklausys viešosios įstaigos vadovui skiriamos papildomos darbo užmokesčio dalies dydis, ir praėjusių metų veiklos rodiklių įgyvendinimo rezultatai būtų viešai paskelbti viešosios įstaigos interneto svetainėje tuo pačiu metu, kai skelbiami viešųjų įstaigų vadovų ir darbuotojų darbo užmokesčio dydžiai Lietuvos Respublikos Vyriausybės nustatyta tvarka.

19. Įsteigtos naujos viešosios įstaigos vadovui ar priimtam naujam viešosios įstaigos vadovui viešosios įstaigos veiklos tikslai ir (arba) viešosios įstaigos vadovo užduotys ir veiklos rodikliai nustatomi per vieną mėnesį nuo viešosios įstaigos vadovo priėmimo dienos. Jeigu viešosios įstaigos vadovo darbo viešojoje įstaigoje pradžios data yra vėlesnė negu spalio 1 diena, jam viešosios įstaigos veiklos tikslai ir (arba) viešosios įstaigos vadovo užduotys ir veiklos rodikliai einamiesiems kalendoriniams metams gali būti nenustatomi.

**IV SKYRIUS**

**PREMIJŲ, PRIEMOKŲ IR KITŲ MOKĖJIMŲ SKYRIMO TVARKA IR SĄLYGOS**

20. Savivaldybės meras gali viešosios įstaigos vadovui skirti premiją už išskirtinį jo indėlį įgyvendinant viešosios įstaigos veiklos tikslus arba pasiektus papildomus išskirtinius rezultatus, pasibaigus finansiniams metams ir patvirtinus viešosios įstaigos metinių finansinių ataskaitų rinkinį. Ši premija negali būti didesnė negu viešosios įstaigos vadovo pareiginės algos 4 dydžiai. Premija skiriama neviršijant viešosios įstaigos darbo užmokesčiui skirtų lėšų.

21. Premija negali būti skiriama viešosios įstaigos vadovui, turinčiam galiojančią tarnybinę nuobaudą arba jeigu buvo nustatyta, kad per paskutinius 6 mėnesius jis padarė darbo pareigų pažeidimą.

22. Savivaldybės meras gali priimti sprendimą skirti viešosios įstaigos vadovui priemokas:

22.1. už papildomų užduočių, suformuluotų raštu, atlikimą, jeigu dėl to viršijamas įprastas darbo krūvis arba atliekamos pareigybės aprašyme nenumatytos funkcijos;

22.2. už įprastą darbo krūvį viršijančią veiklą, jeigu padidėjęs darbų mastas atliekant pareigybės aprašyme nustatytas funkcijas, neviršijant nustatytos darbo laiko trukmės.

23. Skiriama priemoka negali būti mažesnė negu 10 procentų viešosios įstaigos vadovo pareiginės algos, o skiriamų priemokų, nurodytų 22 punkte, suma negali viršyti 80 procentų viešosios įstaigos vadovo pareiginės algos. Priemokos gali būti skiriamos ne ilgiau kaip iki kalendorinių metų pabaigos.

24. Konkrečius premijų ir priemokų dydžius viešųjų įstaigų vadovams nustato Savivaldybės meras, atsižvelgdamas į Padalinio, atsakingo už personalo valdymą, teikimą. Teikimas rengiamas atsižvelgiant į Padalinio, kuriam priskirta viešoji įstaiga, parengtą siūlymą.

25. Savivaldybės mero potvarkį skirti viešosios įstaigos vadovui premiją, priemoką rengia Padalinys, atsakingas už personalo valdymą.

26. Už darbą poilsio ir švenčių dienomis, nakties ir viršvalandinį darbą ar darbą, kai yra nukrypimų nuo normalių darbo sąlygų, viešosios įstaigos vadovui mokama Lietuvos Respublikos darbo kodekso 144 straipsnio 1–5 ir 7 dalyse nustatyta tvarka. Už budėjimą viešosios įstaigos vadovui mokama Darbo kodekso nustatyta tvarka.

**V SKYRIUS**

**MOKĖJIMAS UŽ DALYVAVIMĄ PARAMOS TEIKIMO ARBA VYSTOMOJO BENDRADARBIAVIMO PROJEKTUOSE**

27. Viešosios įstaigos vadovui gali būti mokama už dalyvavimą viešosios įstaigos, kurioje jis eina pareigas, ar kitos valstybės ar savivaldybės institucijos ar įstaigos įgyvendinamuose projektuose, taip pat veikloje, atliekamoje pagal viešosios įstaigos sudarytas bendradarbiavimo sutartis su tarptautinėmis ar remiantis Europos Sąjungos teisės aktais įsteigtomis institucijomis (toliau – veikla pagal bendradarbiavimo sutartis), jeigu šie projektai ar veikla turi konkrečius ir išmatuojamus tikslus, suderinamus su viešosios įstaigos veiklos tikslais, nustatytas jų įgyvendinimo terminas ir jiems numatytas atskiras biudžetas. Už dalyvavimą Europos Sąjungos, tarptautinių organizacijų, užsienio valstybių, Lietuvos arba bendrai finansuojamuose paramos teikimo ir (arba) Lietuvos vystomojo bendradarbiavimo projektuose ar veikloje pagal bendradarbiavimo sutartis iš Europos Sąjungos, tarptautinių organizacijų, užsienio valstybių lėšų mokama projektų ar bendradarbiavimo sutartyse nustatytomis sąlygomis (pagal įkainius). Jeigu sąlygos (ir įkainiai) nenustatyti, mokėjimo už dalyvavimą įgyvendinant projektus ar veikloje pagal bendradarbiavimo sutartis įkainius viešosios įstaigos vadovui nustato Savivaldybės meras.

28. Už laiką, kurį viešosios įstaigos vadovas dalyvauja 27 punkte nurodytuose projektuose ar veikloje pagal bendradarbiavimo sutartis, už kurį mokama iš Europos Sąjungos, tarptautinių organizacijų, užsienio valstybių lėšų, darbo užmokestis iš Savivaldybės biudžeto lėšų viešosios įstaigos vadovui nemokamas.

29. Jeigu mokėjimo už dalyvavimą įgyvendinant projektus ar veikloje pagal bendradarbiavimo sutartis, nurodytas 27 punkte, įkainius viešųjų įstaigų vadovams nustato Savivaldybės meras, jis atsižvelgia į Padalinio, kuriam priskirta viešoji įstaiga, teikimą.

30. Savivaldybės mero potvarkį nustatyti konkrečius mokėjimo už dalyvavimą įgyvendinant projektus ar veikloje pagal bendradarbiavimo sutartis, nurodytas 27 punkte, įkainius rengia Padalinys, kuriam priskirta įstaiga.

**VI SKYRIUS**

**MATERIALINĖS PAŠALPOS SKYRIMO SĄLYGOS**

31. Viešųjų įstaigų vadovams, jeigu jų materialinė būklė tapo sunki dėl jų pačių ligos, artimųjų giminaičių, sutuoktinio, partnerio (kai partnerystė įregistruota įstatymų nustatyta tvarka), sugyventinio, jo tėvų, vaikų (įvaikių), brolių (įbrolių) ir seserų (įseserių), taip pat išlaikytinių, kurių globėjais ar rūpintojais įstatymų nustatyta tvarka yra paskirti viešosios įstaigos vadovai, ligos ar mirties, stichinės nelaimės ar turto netekimo, kai yra rašytinis viešosios įstaigos vadovo prašymas ir pateikti tai patvirtinantys dokumentai, gali būti skiriama iki 5 minimaliųjų mėnesinių algų dydžio materialinė pašalpa iš viešosios įstaigos lėšų.

32. Mirus viešosios įstaigos vadovui, jo šeimos nariams gali būti išmokama iki 5 minimaliųjų mėnesinių algų dydžio materialinė pašalpa iš viešosios įstaigos lėšų, jeigu yra jo šeimos nario (narių) rašytinis prašymas ir pateikti mirties faktą patvirtinantys dokumentai.

33. Viešosios įstaigos vadovui ar jo šeimos nariams konkretų materialinės pašalpos dydį nustato ir materialinę pašalpą iš viešosios įstaigos lėšų skiria Savivaldybės meras. Savivaldybės mero potvarkį dėl materialinės pašalpos skyrimo rengia Padalinys, atsakingas už personalo valdymą, atsižvelgdamas į Padalinio, kuriam priskirta viešoji įstaiga, motyvuotą raštą, viešosios įstaigos vadovo ar jo šeimos narių prašymą ir atitinkamą aplinkybę patvirtinančius dokumentus.

**VII SKYRIUS**

**BAIGIAMOSIOS NUOSTATOS**

34. Aprašas papildomas ir keičiamas Savivaldybės mero potvarkiu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_